**Dobava in namestitev polnilne postaje za električna vozila:**

Minimalne tehnične značilnosti PP:

* dve 7-polni vtičnici (IEC 62196, tip 2, način 3) z močjo 22 kW na posamezno vtičnico;
* vgrajena diferenčna zaščita RCD tipa B za vsako vtičnico tipa 2;
* vgrajen trifazni pametni števec električne energije za vsako polnilno mesto in podpora za sistem za plačevanje bodisi s plačilnimi karticami, bodisi preko spletne/mobilne aplikacije bodisi preko drugega načina plačila polnjenja;
* možnost programske omejitve največje moči in samodejne delitve moči med dve priključeni vozili (npr. v primeru omejene priključne moči, nižje od 44 kW);
* uporabniški vmesnik (LCD prikazovalnik) za prikaz trenutne porabe energije in uporabniških navodil;
* možnost vključitve v center upravljanja, ki omogoča oddaljeno diagnostiko, spremljanje stanja, delovanja in razpoložljivosti priključkov na polnilnici.

**Zagotavljanje storitev upravljanja in vzdrževanja polnih mest:**

Ponudnik mora za dobavljene polnilne postaje naročniku zagotavljati izvajanje storitve upravljanja in vzdrževanja polnilnih mest. Nadgradnjo polnilnih mest ter ostale morebitne aktivnosti ponudnik izvaja ob pogoju ekonomske upravičenosti. Ponudnik bo zagotavljal: Izvajanje rednega vzdrževanja polnilnih postaj, vključno s posodabljanjem programske opreme; odpravo napak in okvar polnilnih postaj. Za segment zagotavljanja nadgradnje polnilnih postaj ob pogoju ekonomske upravičenosti izvedbe teh storitev bo ponudnik na stroške naročnika, zagotavljal:

* Nadgradnjo priključnih mest z novimi vtičnicami;
* Nadgradnjo polnilnih moči v skladu z razpoložljivo močjo (števci, električna zaščita,..);
* Nadgradnjo ostale strojne opreme (grafični zaslon, IEC modul, računalnik postaje, gretje, hlajenje, ..);
* Nadgradnjo programske opreme;
* Nadgradnjo s komunikacijsko opremo.

**Za segment izvajanja storitve upravljanja in polnjenja bo ponudnik zagotavljal:**

* vključitev polnilne postaje v center upravljanja s polnilnimi postajami;
* upravljanje s polnilnimi postajami skupaj z možnostjo oddaljene diagnostike in ponovnim zagonom na daljavo;
* pomoč uporabnikom polnilnih postaj preko klicnega centra ponudnika;
* izvajanje storitev polnjenja ter obračunavanje le-te;
* zajem podatkov o parametrih polnjenja;
* na zahtevo naročnika posredovanje letnih podatkov naročniku o delovanju polnilnih postaj: parametri polnjenja za potrebe poročanj in izdelave statistik - število polnitev, trajanje polnitev, dobavljena električna energija ter ostali razpoložljivi tehnični parametri;
* označitev vsake polnilne postaje z logotipom občine;
* prikaz stanja delovanja in zasedenosti polnilnih postaj na javno dostopnem spletnem portalu in spletni oz. mobilni aplikaciji (opcijsko);
* »možnost gostovanja uporabnikov tujih ponudnikov storitev polnjenja na polnilnih postajah, ki so predmet tega razpisa (opcijsko);
* SIM kartico s 3G/LTE prenosom podatkov oziroma drugo ustrezno tehnično sredstvo, s katero bo zagotovljena vključitev in povezava polnilnice v center upravljanja električnih polnilnic:
* ostale morebitne storitve iz tega povabila skladno s ponudnikovo ponudbo.